google/wiki40b huggingface dataset:
Urindoeuropeisk

Urindoeuropeisk er et hypotetisk språk som er språket som gir et felles opphav for de indoeuropeiske språkene. Det er to hovedteorier om når det ble brukt: Ifølge Kurganhypotesen oppstod det i det fjerde årtusen f.Kr. i det sydlige Russland, men ifølge Anatoliahypotesen så tidlig som det syvende årtusen f.Kr. i Anatolia.
Språkets eksistens er generelt akseptert av lingvister, men det er stor debatt omkring mange av detaljene. Det finnes ingen bevarte nedtegninger av språket, men ved hjelp av sammenlignende analyse av lydutviklingen i forskjellige indoeuropeiske språk har man rekonstruert mange røtter. Disse er hypotetiske, og skrives derfor alltid med en asterisk (*) foran.

Fonologi

Urindoeuropeisk antas å ha brukt følgende fonemer.

Labialer

p, b, bʰ skrives som gruppe med symbolet P. b var et meget sjeldent fonem; dette er ett av argumentene til fordel for glottalteorien, siden det synes som om språk som har ejektive lukkelyder oftest ikke har en ejektiv labial lukkelyd p'.

Koronaler/dentaler

Den vanlige rekonstruksjonen identifiserer tre koronale/dentale lukkelyder: t, d, dʰ. De skrives som gruppe med symbolet T.
Enkelte konkluderer med at konsonantsammensetninger av formen TK ville undergå metatesis i urspråket, med Kþ som resultat; sammenlign hetittisk dagan «jord» med gresk khthōn «jord», fra ǵʰðōm, fra tidligere *dʰǵʰoms; hettittisk hartagas «uhyre», gresk arktos «bjørn» fra hrkþos, fra tidligere h₂r̥tg̑os. Begge fikk metatesis, og former uten metatesis overlever i forskjellige avlydsgrader av roten dʰégʷʰ «brenne» (i slekt med dagaz «dag» i sanskrit, dáhati «brennes» < dʰégʷʰ-e- og kṣā́yat «brenner» < dʰgʷʰ-éh₁-).
Creo – forbundet for kunst og kultur

Creo – forbundet for kunst og kultur er et norsk fagforbund tilsluttet LO. Yrkesutøvere som har inntekt fra kunstneriske eller kunstpedagogiske yrker eller virksomheter med tilknytning til dette, kan bli medlemmer av Creo.
Forbundets tidligere navn var Musikernes fellesorganisasjon (MFO); navneskiftet ble kunngjort 24. oktober 2018.

Historikk

Forgjengeren MFO ble opprettet i 1. januar 2001 ved en fusjon mellom Norsk kantor- og organistforbund (stiftet 1904), Norsk Musikerforbund (stiftet 1911) og Norsk Musiker- og Musikkpedagogforening (stiftet 1973).

Medlemsmasse og tilknytning

Forbundet organiserer musikere, kirkemusikere, musikkpedagoger, operasangere, ballettdansere, sufflører og inspisienter mv, og har over 8.000 medlemmer.
MFO er tilsluttet Landsorganisasjonen i Norge. Forbundsleder er Hans Ole Rian.
Mammografi

Mammografi er røntgenundersøkelse av melkekjertlene. Ved mammografi kan brystkreft og andre sykdommer påvises. I mange land i den vestlige verden er regelmessige mammografiundersøkelser tatt i bruk som screeningmetode for å påvise brystkreft på et tidlig stadium. Siktemålet er å kunne redusere antall kvinner som dør av brystkreft. Det er foreløpig usikkert om screening av kvinner under 50 år er nyttig. Bildene er vanskeligere å tolke hos yngre kvinner da det er mer fast vev (melkekjertler) i forhold til fettvev hos dem enn hos eldre kvinner.
I Skandinavia har meget motstridende syn på mammografi ulmet i fagmiljøene de senere årene. I 2008 skal forskere evaluere mammografiprogrammet frem til 2010 for å undersøke om mammografi skaper reduksjon av dødeligheten av brystkreft.

Mammografi i Norge

I 1998 vedtok Stortinget å tilby offentlig mammografiscreening til alle kvinner i alderen 50–69 år. Målet er at minst 80 prosent av kvinnene som får innkalling via mammografiprogrammet skal møte opp.
En studie publisert i 2010 som evaluerte det norske mammografiprogrammet etter ti år, konkluderer med at kun 10% av reduksjonen i brystkreftdødelighet kan tilskrives mammografiprogrammet og at myndighetene bør revurdere nytten av programmet. En canadisk studie viser at mammografi ikke er mer effektiv enn egenundersøkelse av bryst alene med hensyn til å redusere dødelighet. En lederartikkel i bmj konkluderer med at data fra studier med langtidsoppfølging ikke gir støtte til mammografiscreening av kvinner under 60 og at politisk press og tro snarere enn vitenskapelige fakta kan ligge til grunn for screeningprogrammene. I en metaanalyse med åtte randomiserte studier og data for 600 000 kvinner i alderen 39 til 74 år konkluderer forfatterne med at overdiagnostisering og overbehandling ved mammografi ligger i størrelsesorden 30%. En norsk studie fra 2012 anslår at 23% av brystkrefttilfellene blant norske kvinner i alderen 50-69 år kan tilskrives mammografiscreening (og 27% skyldes bruk av legemidler med østrogen mot plager i overgangsalderen.)
Andre studier dokumenterer at det norske screeningprogrammet har gitt 28% reduksjon i dødelighet blant kvinner som deltar i programmet.
Margot Kidder

Bakgrunn

Margot Kidder var datter av Jill og Kendall Kidder, og niesen til skuespillerinnen Janet Kidder. Familien flyttet rundt på grunn av farens yrke. Da hun var tolv år, hadde hun allerede 11 skolebytter bak seg. I en lengre periode bodde familien i Labrador City. 
Hun led tidvis av depresjoner. Foreldrene sendte henne på internatskole, og der gjorde hun sine første skuespillererfaringer som Julie i en skoleoppsetning av Romeo og Julie.

Karriere

Margot Kidder debuterte i filmbransjen i 1960-årene i canadiske lavbudsjettfilmer og tv-serier, og fikk deretter en hovedrolle i Quackser Fortune Has a Cousin in the Bronx (1970). Derpå fulgte hovedroller i Brian De Palmas Sisters (1973), i slasherfilmen Black Christmas (1974), og i dramaet The Great Waldo Pepper (1975) der hun spilte mot Robert Redford. Etter det store gjennombruddet med Superman (1978) fulgte også en hovedrolle i The Amityville Horror (1979), men mot slutten av 1980-årene begynte Kidders karriere å dabbe av.
Kidder støttet aktivt presidentkandidat Jesse Jackson under den demokratiske presidentnominasjonsprosessen i 1984. I 1990 var hun involvert i en alvorlig bilulykke. Skadene hun pådro seg i denne ulykken gjorde henne ute av stand til å arbeide i to år, noe som førte til at hun fikk økonomiske problemer. Kidder ble diagnostisert med en bipolar lidelse, noe som førte til oppslag i mediene etter at hun hadde en manisk episode i 1996. Da var Kidder blitt funnet i et skogholt av Los Angeles-politiet i en svært fortvilet tilstand, og hun ble siden plassert i tvunget psykisk helsevern.
Kidder søkte om å bli amerikansk statsborger den 17. august 2005, da hun bodde i delstaten Montana. Frem til da hadde hun vært statsborger i Canada. Hun sa at hun ønsket å skifte statsborgerskap for å delta i amerikanske valgprosesser, fortsette sine protester mot USAs intervensjon i Irak og samtidig være fri for bekymringer om å bli deportert til Canada.
Kidder hadde i årenes løp forhold til den tidligere canadiske statsministeren Pierre Trudeau og med regissør Brian DePalma. Hun var gift og skilt til sammen tre ganger. Det første ekteskapet var med den amerikanske forfatteren Thomas McGuane (som hun hadde sitt eneste barn med i 1976), den neste med skuespilleren John Heard og det siste med den franske filmregissøren Philippe de Broca. Ingen av disse ekteskapene varte stort lengre enn ett år.
Titusbuen

Titusbuen (italiensk: Arco di Tito) er en romersk triumfbue som ligger på Via Sacra på Forum Romanum i Roma.

Historie

Titusbuen ble reist av Domitian etter Titus' død. Titusbuen ble bygget til ære for det felttoget som Vespasian og Titus hadde gjennomført i Palestina. Under felttoget ble Jerusalem ødelagt og viktige symbolske gjenstander som sølvtrompeter og den 7-armete lysestaken ble i triumf ført hjem som krigsbytte til Roma.
Det er blitt fortalt at lysestagen senere ble kastet i Tiberelven under et angrep fra barbarere.

Beskrivelse

Titusbuen er ca. 15 meter høy, 13,5 meter bred og nesten 5 meter dyp.

Relieffer

Relieffene på innersiden av buen er halvveis friskulpturer.

Relieff 1

På dette relieffet ses unge mennesker som bærer krigsbytte i triumftog. De bærer på trompeter og en stor 7-armet lysestake.

Innskrifter

Øverst på buen er en innskrift, som forteller hvorfor triumfbuen ble bygget.
Kommisjonen for bevaring av marine levende ressurser i Antarktis

Kommisjonen for bevaring av marine levende ressurser i Antarktis  (engelsk: Commission for the Conservation of Antarctic Marine Living Resources - forkortet CCAMLR) er en kommisjon som forvalter konvensjonen for bevaring av marine levende ressurser i Antarktis («Krillkonvensjonen») som trådte ikraft i 1982 og er en del av Antarktis-traktaten. Kommisjonen ble etablert i 1981 og har sitt hovedkontor i Hobart på Tasmania, Australia.
Kommisjonen ble opprettet som en følge av økt bekymring av at et økt fiske etter krill i Sørishavet kunne ha stor innvirkning på bestandene av dyr som livnærer seg på krill, hovedsakelig fugler, sel og fisk.
«Bevaring» er i konvensjonen definert slik at det omfatter rasjonell utnytting av ressursene. Utenom fisket etter krill foregår det fiske etter antarktisk tannfisk, patagonisk tannfisk og makrellisfisk i området. Kommisjonen vedtar årlig tilrådinger av totalkvoter for de ulike artene i konvensjonsområdet, som utgjør det meste av Sørishavet. Totalkvotene blir ikke delt mellom de enkelte medlemmene og fisket stanser når totalkvotene er tatt.
Norsk Møbelfaglig Senter

Norsk Møbelfaglig Senter er et museum og dokumentasjonssenter for møbelindustrien i Norge. Senteret ligger i Sykkylven i Møre og Romsdal. Organisatorisk er senteret en avdeling under Stiftinga Sunnmøre Museum. I Sykkylven har museet 
en permanent utstilling som viser utviklingen i møbelindustrien.
Lower Dir

Lower Dir (pashto: لر دیر) er et av 26 distrikter i Pakistan, lokalisert i Khyber Pakhtunkhwa-provinsen og ble dannet i 1996, da distriktet Dir ble delt i Upper Dir og Lower Dir. Administrasjonsbyen er Timergara, og Lower Dir, som strekker seg over 1582 km² hadde i 1998 om lag 800 000 innbyggere. Fremskrevet befolkning til 2005 ble anslått til om lag 1 039 000, mens befolkningen for 2014 er på rundt 1 544 000 innbyggere.
Distriktet er delt inn i to thesiler: Timargara og Samar Bagh.
Elva Swat sneier innom Lower Dir på sin vei mot Kabulelva.
Applause

«Applause» er en sang av Lady Gaga, og den første singelen fra hennes tredje studioalbum Artpop. Singelen ble lansert 12. august 2013.
Sanaga

Sanaga er ei 918 km lang elv i det sørlig-sentrale Kamerun. Elva er landets største og har to utspring, på hhv 1.150 moh. og 1.200 moh. Vassdragets nedslagsfelt er på 129 212 km². Den renner sørvestover og ut i Atlanterhavet og Biafrabukta i vest, om lag 50 km sør for Douala, etter å ha passert tropisk regnskog på begge elvens sider.
De største byene langs elva er Ngana Ekobo (631 moh.) og Bélabo (610 moh.). Storbyen Yaoundé ligger sør for elva, men i nedslagsfeltet. Ved elva ligger bl.a Song Loulou-demningen med tilhørende vannkraftverk på 384 MW. Ved småbyen Edéa er det jernbane-overgang og hydrografisk målestasjon.
De største sideelvene er øverst Mbuku, og lengre nede Mbam på 425 km, begge kommer fra nord og renner inn på høyrebredden.
Gustav II Adolf av Sverige

Tidlig liv

Gustav Adolf blei født på Stockholms slott den 9. desember 1594. Hans foreldre var hertug Karl (senere Karl IX) og hans andre kone, Kristina av Holstein-Gottorp. Han fikk navnet Gustav etter farfaren, kong Gustav Vasa, og Adolf etter morfaren, den første hertug av Holstein-Gottorp. Fyrstehusene som hans mor var en del av, var blant forkjemperne for protestantismen, og kjempa ved Sveriges side i blant annet trettiårskrigen. Blant hans slektninger på morssida finner man Philipp av Hessen, Vilhelm I av Oranien og Moritz av Nassau. 
Gustav Adolf fikk en grundig oppdragelse. Som seksåring hadde han allerede gjort sin første ferd over Østersjøen, og midt på vinteren vendte han tilbake rundt Finlands kyst og rundt Bottenvika. Han blei tidlig en del av det offentlige liv. Fra åtteårsalderen fikk han overvære rådsmøtene i riksdagen, fra tolvårsalderen fikk han i oppdrag å forhandle med utenlandske diplomater og som femtenåring holdt han, på farens vegne, den første av sine trontaler. I tenåra fikk han innblikk i krigføring gjennom samtaler med soldater og offiserer ved hans hoff. Gustav Adolf fikk også møte utenlandske offiserer som hadde deltatt i den spansk-nederlandske krig og som etter våpenhvilen i 1609 kom for å tjenestegjøre i Sverige. I 1610 blei han tildelt Floda i Gagnef kommune som sitt hertugdømme.  
Gustav Adolf hadde i sin ungdomstid et kjærlighetsforhold til Ebba Brahe, men la det på hylla da hun var av lavere stand. I 1620 gifta han seg med en prinsesse av huset Hohenzollern, Maria Eleonora av Brandenburg, søster av kurfyrste Georg Vilhelm av Brandenburg. I dette ekteskapet blei dattera Christina, senere dronning, født. Han fikk også en sønn med Margareta Slots, som han hadde truffet under den russiske krigen (1609–1617). Sønnen, Gustaf Gustafsson fikk seinere tittelen greve av Vasaborg av halvsøstera Kristina.
Førstepersonsskytespill

Historie

Førstepersonsskyteren, slik frasen forstås i dag, oppstod i begynnelsen av 1990-årene. Denne sjangeren er dog en utvikling av tidligere spill som inneholder grafikk i 3D. Selv om disse spillene ikke regnes som førstepersonsskytere slik den moderne forståelsen av sjangeren er, kom mange veldig nært oppbygningsmessig og de inneholdt også ideer som hadde innflytelse på sjangeren.

Begynnelse

Det er ikke klart hvilket spill som er det første FPS-et. Det er to spill som gjør krav på tittelen: Spasim og Maze War. Usikkerheten omkring hvilket spill som er det første stammer fra mangelen på sikre datoer om når utviklingen av Maze War startet. Utvikleren er heller ikke sikker. Utviklingen av Spasim er på den andre siden bedre dokumentert og datoene er mer nøyaktige.
Utviklingen av Maze War begynte mest sannsynlig sommeren 1973. En spiller kunne gå gjennom en enkel labyrint med korridorer og spillet hadde et fast perspektiv. Muligheten for flere spillere som kunne skyte hverandre ble lagt til sannsynligvis senere samme år (to maskiner koblet sammen over seriellporten) og sommeren 1974 (koblet sammen via nettverk).
Spasim ble utviklet våren 1974. Spillerne kan gå gjennom et sted laget med trådgrafikk i tre dimensjoner. Det minnet om 2D-spillet Empire. Spasim kunne også spilles over det verdensomspennende universitetsbaserte PLATO network. Et annet PLATO-spill som også var en FPS var Panther som ble introdusert i 1975.
Brachyclytus

Utseende

En middelsstor, litt vepselignende, brunlig trebukk. Antennene er under halvparten så lange som kroppen, litt fortykkede mot spissen. Pronotum er nesten kulerundt, med bremmer av gule hår foran og bak. Dekkvingene er jevnbrede, med gulaktige "skuldre" og to skrå, gule tverrbånd lenger bak. Beina er brune, forholdsvis lange.

Levevis

Larvene utvikler seg i død ved. De voksne billene besøker gjerne blomster.

Utbredelse

Arten er utbredt i Øst-Asia (øst-Sibir, det nordlige Kina og Japan).
Tizen

Tizen er et operativsystem for innebygde systemer som er basert på Linux-kjernen og GNU C Library. Systemet har vært benyttet på smarttelefoner, nettbrett, utstyr for in car entertainment, smart TV'er, personlige datamaskiner, digitalkameraer, kroppsbærte datamaskiner (slik som smartur), spillere for Blu-ray Discs, skrivere og smarthus. (kjøleskap, belysning, vaskemaskiner, klimaanlegg, ovner/mikrobølgeovner og støvsugere).
Første versjon ble lansert 5. januar 2012. Siste versjon er 2.3.0 Rev2 fra 13. februar 2015.
Ngô Quang Trưởng

Bakgrunn

Trưởng kom fra en relativt velstående familie i Mekongdeltaet og tok videregående utdannelse ved den franske skolen i Mỹ Tho.
Etter gjennomført videregående utdannelse, begynte han på Thủ Đức offiserskole i Saigon. Da Republikken Vietnam ble opprettet i 1954 ble fenrik Trưởng med i 5. fallskjemsbataljon som troppleder. Under oppstanden fra Binh Xuyen i 1955 om kontrollen over Saigon og omkringliggende områder, gjorde han seg bemerket og ble forfremmet til løytnant.

Vietnamkrigen

I 1964 ble han utnevnt til major og sjef for 5. fallskjemsbataljon og ledet et angrep mot et FNL-hovedkvarter. Hans omdømme for tapperhet, ærlighet og rettferdighet ble lagt merke til i Saigon. I 1965 ble han som følge av sin opptreden og håndtering av et angrep mot en FNL-base utnevnt til oberstløytnant og dekorert. Han ble deretter utnevnt som stabssjef for sin brigade. 
Under et buddhistisk opprør i Huế i løpet av våren 1966 ble Trưởng (som selv var buddhist) fungerende sjef for den 1. divisjon for å slå ned på opprøret. Han utførte oppgaven så godt at Saigon gjorde denne utnevnelsen permanent og han sørget for å ruste opp divisjonens moral og effektivitet.
Utdypende artikkel: slaget om Huế
Under Tết-offensiven ledet han forsvaret av Huế, og vant her en viktig seier. Her var det heftige kamper mellom Trưởngs styrker og de nordvietnamesiske styrene i ni døgn. Amerikanerne deltok først fra den 7. februar med under 2 500 mann fra US Marines, for å støtte de sørvietnamesiske styrkene. Trưởng forble i kommandoen over den 1. divisjon i Huế fram til 1970, da han ble leder av den 4. taktiske kommandoen i Mekongdeltaet.
Utdypende artikler: Påskeoffensiven, første slag om Quảng Trị og Andre slag om Quảng Trị
Under Påskeoffensiven i 1972 overtok han ansvaret for det nordlige frontavsnittet etter at Quảng Trị-provinsen falt 2. mai, og klarte igjen å forsvare Huế og senere gjenerobre Quảng Trị.
Ved krigens slutt var han generalløytnant.

Etter Vietnamkrigen

Han emigrerte til USA under Saigons fall. I 1983 ble han amerikansk statsborger og arbeidet blant annet i ti år som dataanalytiker for de amerikanske veimyndighetene til han ble pensjonist i 1994.
Han døde av kreft i 2007.

Dyktighet

Den amerikanske øverstkommanderende i Vietnam i perioden 1968 til 1972, general Creighton Abrams hevdet at Trưởng hadde kompetanse til å ha kommandoen over en amerikansk divisjon, og den amerikanske hærsjefen Bruce Palmer karakteriserte ham i boken The 25-Year War som «probably the best field commander in South Vietnam»
Norman Schwarzkopf, som tjenestegjorde i Vietnamkrigen, karakteriserte Trưởng som «the most brilliant tactical commander I'd ever Known». Da han overtok kommandoen for det nordlige frontavsnittet under påskeoffensiven, bidro dette til å berolige de panikkslagne flyktningstrømmene og dette gjorde at at han ble istand til å omgruppere forsvaret.
Grønfjelldal skole

Grønfjelldal skole er en grunnskole i Grønfjelldalen i Rana kommune.
Lokaliseringen av skolen etter 1945 utløste strid. Byggearbeidet startet 1946 på Snasen, men ble stanset etter at et vedtak i skolestyret ble forelagt formannskapet i Nord-Rana. I mai 1952 fattet Nord-Rana formannskap et vedtak om brøyting og skolebuss; diskusjonen om stedsvalg ble imidlertid ikke avsluttet før 21. februar 1957. Da ble det vedtatt å holde fast ved Snasen som skolestedet. Skolebygget ble oppført med sløydrom, gymnastikksal og lærerbolig.
Skolen stod ferdig i 1959 med samlede byggekostnader på kr 236,000,-, hvorav kr 113,000 ble finansiert gjennom tilskudd fra Nordland fylke.
Debatten om beliggenheten hadde skapt splid i dalen. I begynnelsen av 1980-årene kom skolen med lærer Bjørn Skogly i spissen til å samle folket om kulturelle aktiviteter – i første rekke musikk. Som et ledd i dette ble skolen omdannet til en kombinert skole- og grendehus. Norsk kulturråd bevilget kr 50,000,- til arbeidet som et prøveprosjekt for andre lokalsamfunn.
Natt til den 3. mars 2007, brant Grønfjelldal skole ned til grunnen. Den 7. november 2009 stod et nytt skolebygg ferdig, og den 22. juni 2010 vedtok Rana kommunestyre at skolen settes i drift høsten 2010. Saken skapte debatt og oppmerksomhet utenfor kommunens grenser, da det ble foreslått å legge ned den nyoppførte skolen for å spare penger i en rasjonalisering av skoledriften i Rana. Den nye skolen ble tatt i bruk i august 2010, med en felles administrativ og pedagogisk ledelse med Storforshei barne- og ungdomsskole.

Skolens administrative og pedagogiske ledelse

Grønfjelldal skole har hatt følgende formenn i skolekommisjonen (skolestyret), samt administrative lærere og rektorer, siden 1923.
Greinsnutebiller

Utseende

Middelsstore, avlange, parallellsidige snutebiller. Kroppen er mørkfarget, oftest svart, gjerne med en blålig metallglans, og de mangler skjellkledning. Hodet er middels stort med store, flate fasettøyne og en ganske lang, tynn snute. Antennene er knebøyde, ganske slanke med en markert kølle ytterst, og sitter festet omtrent midt på snuten. Brystskjoldet (pronotum) er bredere enn langt, med avrundede sider, markert tilsmalnet framover, på oversiden kraftig og tett punktert. Dekkvingene er litt bredere enn brystskjoldet, parallellsidige, med markerte skuldre. De har sterkt markerte punktrader. Beina er forholdsvis korte, lårene med kraftige tenner på undersiden.

Levevis

Larvene utvikler seg i død ved, som oftest like under sevjelaget på små, nylig døde grener eller kvister. De fleste nordiske artene lever på arter i rosefamilien (blant annet rogn, hagtorn, eple, pære, plomme og kirsebær) eller på furu, men en art lever også på bjørk.
Venneshamn

Venneshamn er en grend beliggende i Inderøy kommune, nord i Skarnsundet i Framverrandelen av kommunen. Venneshamn er et lite tettsted og tidligere handelssted. Tettstedet hadde handelvirksomhet fra 1888 til 2008, og Verran Sparebank hadde lokaler her fra 1997 og frem til 2009. Fra 1958 og fram til veien langs Skarnsundet ble åpnet i 1968 hadde ferja Vangshylla-Kjerringvik også anløp i Venneshamn.
Den tiden Framverran tilhørte Verran kommune var Venneshamn et sentrum i Framverran.

Handelsstedet Venneshamn

Venneshamn er et godt bevart handelssted med tre gjenstående bygninger fra virksomhetens oppstart. Stedet har hatt handelsvirksomhet fra 1888 og frem til 2008. I mange år var også Venneshamn anløpsted for båter som gikk på Trondheimsfjorden frem til den gang at bygda fikk veiforbindelse.
Johannes Tauler

Liv

Johannes Tauler kom fra en velstående familie. Familien hadde bodd i Strassburg i lang tid, og slektsnavnet gjengis forskjellig i kildene. En Klaus Tauler, formodentlig far til Johannes Taulers, var rådsherre.
Johannes ble utdannet ved Dominikanerordenens kloster i hjembyen. Her er det sannsynlig, men ikke dokumentert, at han hadde kontakt med Mester Eckhart, som var professor i teologi (1312–1320) ved klosterskolen. Fra Strassourg reiste Tauler til dominikanerskolen i Köln, og kanskje til Paris, før han til slutt returnerte til Strasbourg. 
I 1324 ble Strassburg, sammen med andre byer, satt under pavelig interdikt, noen som medførtte at alle dominikanermunkene forlot byen. Tauler reiste til Basel. Legenden om at han ble værende i Strassburg og fortsatte sin religiøse tjeneste for folket er sannsynligvis blitt til fordi 1500-tallets reformatorer ønsket å regne den berømte predikanten blant sine forløpere. Fra 1338 til 1339 var Tauler i Basel, hvor han sluttet seg til bevegelsen Guds Venner, et fellesskap med vekt på gudsfrykt og den subjektive gudsopplevelsen som er karakteristisk for mystikken. Tauler ble blant annet mentor og sjelesørger for en av gudsvennenes ledere, Rulman Merswin (1307–1382).
Rinkebytorget

Rinkebytorget er en åpen plass i bydelen Rinkeby i den vestlige delen av Stockholm. Det ligger mellom Rinkebyplan og Rinkebystråket. Ved torget finnes det et mindre kjøpesenter samt Folkets hus. På torget omsettes det bl.a. frukt og grønt. 
Ved torget er inngangen til Rinkeby stasjon, som trafikkeres av den blå tunnelbanelinjen.
Plumiprionus

Utseende

Nokså store, kraftige, litt blanke, mørkt rødbrune trebukker. Hannens antenner er kamtannede og omtrent så lange som kroppen. Pronotum har rundede sider og en pigg midt på hver sidekant. Dekkvingene er parallellsidige med avrundede "skuldre", uten lengderibber.

Utbredelse

Artene lever i det sørlige Kina (Tibet, Yunnan).
Genesi

Genesi er en internasjonal gruppe av teknologiselskaper med base i USA, Mexico og Tyskland. Den er mest kjent for å konstruere og produsere enheter basert på PowerPC og ARM-arkitekturen.
Genesi er en offisiell samarbeidspartner med Linaro. Linaro har arbeidet for å portere Linux til ARM-arkitekturen.